**Informatīvais ziņojums par darbības programmas "Infrastruktūra un pakalpojumi" papildinājuma 3.2.2.1.1.apakšaktivitātes "Informācijas sistēmu un elektronisko pakalpojumu attīstība" projektu "Valsts informācijas sistēmas darbam ar Eiropas Savienības dokumentiem izveidošana"**

Informatīvā ziņojuma mērķis ir informēt Ministru kabinetu pardarbības programmas "Infrastruktūra un pakalpojumi" papildinājuma 3.2.2.1.1.apakšaktivitātes "Informācijas sistēmu un elektronisko pakalpojumu attīstība" projektu "Valsts informācijas sistēmas darbam ar Eiropas Savienības dokumentiem izveidošana" valsts informācijas sistēmas un vienotā starpiestāžu datortīkla izveidi, lai nodrošinātu darbu ar Eiropas Savienības dokumentiem un dokumentu ar statusu "dienesta vajadzībām" apriti (turpmāk – ESVIS) ieviešanas gaitu, riskiem un turpmākajiem soļiem.

Informatīvais ziņojums un tam pievienotais Ministru kabineta sēdes protokollēmuma projekts ir izstrādāts, ņemot vērā to, ka ir **nepieciešams steidzami uzsākt ESVIS pilota ekspluatāciju, lai savlaicīgi un veiksmīgi sagatavotos ESVIS lietošanai Eiropas Savienības (turpmāk – ES) lietu koordinācijas procesos** ES dokumentu un dokumentu „dienesta vajadzībām” apritē Latvijas prezidentūras Eiropas Savienības Padomē (turpmāk – prezidentūra) laikā.

1. **ESVIS un Vienotā datortīkla ieviešanas mērķis**

**Projekta galvenais mērķis ir, izveidojot ESVIS, ieviest drošu, efektīvu un ātru elektronisko dokumentu līdz drošības līmenim „dienesta vajadzībām” (ieskaitot) apriti.**

2012.gada 11.decembra sēdē Ministru kabinets (prot.Nr.70 75.§) nolēma par jaunas valsts informācijas sistēmas - ESVIS - un vienota starpiestāžu datortīkla informācijas un dokumentu „dienesta vajadzībām” apritei (turpmāk – Vienotais datortīkls) izveidi un apstiprināja **ESVIS darbības koncepciju**. 2013.gada 9.septembrī Ministru kabinets ar rīkojumu Nr.411 (prot.Nr.43 10.§) apstiprināja ESVIS darbības koncepcijas aktualizēto redakciju. Saskaņā ar koncepciju tika plānots ESVIS ieviest līdz 2014.gada 1.jūlijam, to izmantot prezidentūras laikā un pēc prezidentūras, uzlabojot ES dokumentu un dokumentu „dienesta vajadzībām” aprites drošību un efektivitāti.

ESVIS darbības koncepcijā ir norādīts, ka ātra, efektīva un droša dokumentu aprite starp valsts pārvaldes iestādēm un pastāvīgo pārstāvniecību ES ir viens no būtiskākajiem priekšnoteikumiem, lai nodrošinātu prezidentūras veiksmīgu norisi. Pirms ESVIS izstrādes Latvijā nebija valsts informācijas sistēmas, kas nodrošinātu dokumentu „dienesta vajadzībām” tiešsaistes apriti starp prezidentūrā iesaistītajām iestādēm, un nebija izveidots starpresoru datortīkls, kas atbilstu informācijas un dokumentu „dienesta vajadzībām” aprites prasībām. Dokumentu „dienesta vajadzībām” aprite bija laikietilpīga un neērta, jo bez īpaši tam paredzēta un akreditēta datortīkla un sistēmām aprite bija atļauta tikai papīra formā, vai apstrādājot dokumentus uz atsevišķa, datortīklam nepieslēgta datora. Iestāžu esošās informācijas sistēmas nenodrošināja izvirzītās drošības prasības, jo tās tika veidotas kā sistēmas vienas atsevišķas iestādes vai noteiktu biznesa procesu vajadzībām. ESVIS uzlabos ES dokumentu sagatavošanas ātrumu, darba uzdevumu koordināciju un izpildi starp iestādēm, kā arī novērsīs nepieciešamību manuāli kopēt un pārsūtīt dokumentus e-pasta ziņojumu veidā.

ESVIS tiek izstrādāta Valsts reģionālās attīstības aģentūras (turpmāk – VRAA) īstenotā darbības programmas "Infrastruktūra un pakalpojumi" papildinājuma 3.2.2.1.1.apakšaktivitātes "Informācijas sistēmu un elektronisko pakalpojumu attīstība" projekta "Valsts informācijas sistēmas darbam ar Eiropas Savienības dokumentiem izveidošana" (turpmāk – Projekts) ietvaros saskaņā ar 2013.gada 17.jūnijā starp VRAA un programmatūras izstrādātāju noslēgto vispārīgo vienošanos„Valsts informācijas sistēmas darbam ar Eiropas Savienības dokumentiem un ar dokumentiem līdz drošības līmenim „dienesta vajadzībām” (ieskaitot) izveide un ieviešana” (ID Nr. VRAA/2012/65/ERAF/SK).

1. **Esošā situācija ESVIS un Vienotā datortīkla ieviešanā**

Visas ministrijas, Valsts kanceleja, citas valsts pārvaldes iestādes un vairākas citas institūcijas (Latvijas Republikas Saeimas kanceleja, Latvijas Valsts prezidenta kanceleja, Korupcijas novēršanas un apkarošanas birojs, Valsts kontrole, Pārresoru koordinācijas centrs, Finanšu un kapitāla tirgus komisija, Latvijas Banka) (turpmāk – Sadarbības partneri) ir iesaistītas 3.2.2.1.1.apakšaktivitātes "Informācijas sistēmu un elektronisko pakalpojumu attīstība" Projekta īstenošanā. ESVIS potenciālie lietotāji ir visas prezidentūrā iesaistītās iestādes un to kopumā lietos vairāk nekā 2000 darbinieki.

Saskaņā ar ESVIS darbības koncepciju un ieviešanas plānu, ir īstenotas un turpinās vairākas **aktivitātes ESVIS un Vienotā datortīkla ieviešanā**:

1. Ir izstrādāta ESVIS programmatūra. Atbilstoši ESVIS tehniskās specifikācijas prasībām un Ārlietu ministrijas ESVIS izstrādes procesā definētajām prasībām ESVIS tika piegādāta 2014.gada 30.jūnijā.
2. Ir veikti ESVIS testi un auditi. Ir veikta ESVIS funkcionalitātes akcepttestēšana un veikti nepieciešamie ESVIS veiktspējas un drošības auditi.

Darbojas datu centrs ESVIS darbības nodrošināšanai. Ir noslēgts deleģēšanas līgums par datu centra pakalpojumu nodrošināšanu ESVIS starp Satiksmes ministriju, Valsts akciju sabiedrību „Latvijas Valsts radio un televīzijas centrs”un VRAA, , ir izveidota tehniskā infrastruktūra datu centrā.

1. Tiek īstenota Vienotā datortīkla izveidošana un infrastruktūras uzstādīšana iestādēs. No VRAA puses tiek veikti centralizētie iepirkumi, tiek slēgtas vienošanās par iekārtu piegādi, veiktas datortīkla administratoru apmācības, slēgti sadarbības līgumi ar iestādēm. Ir uzsākti un turpinās sagatavošanās darbi infrastruktūru akreditācijai iestādes, kuru infrastruktūras tiek akreditētas saskaņā ar Valsts informācijas sistēmas darbam ar Eiropas Savienības dokumentiem darbības koncepcijas 5.4. sadaļā aprakstīto akreditējamās infrastruktūras C variantu vai B variantu, kas netiks centralizēti ieviests, pārvaldīts un uzturēts.
2. VRAA ir pieņemti darbā nepieciešamie speciālisti ESVIS pārziņa un turētāja pienākumu veikšanai. Ir pieņemti darbā ESVIS sistēmas administratori, lietotāju atbalsta un citi speciālisti.
3. Ir veikta un turpinās ESVIS lietotāju apmācība. Ir veikta iestāžu administratoru un ES koordinatoru apmācība, jūlijā notika mācības Briselē Latvijas Pastāvīgās pārstāvniecības darbiniekiem, bet šī gada septembrī plānotas ekspertu un vadītāju apmācības.
4. Ir izstrādāta un ESVIS sistēmā ir pieejama lietotāju rokasgrāmata.
5. **Turpmākie soļi ESVIS un Vienotā datortīkla ieviešanā**
6. **ESVIS pilota ekspluatācijas fāze**

ESVIS pilota ekspluatācijas mērķis ir pārbaudīt sistēmas gatavību darbam ar ES dokumentiem esošo procesu ietvaros, identificēt iespējamās problēmas un nepieciešamos uzlabojumus.

Pilota ekspluatācijas laikā ESVIS tiks darbināti šādi sistēmā realizētie biznesa procesi:

1. Ziņojuma izstrādes process;
2. Prezidentūras mandāta un tā pavadošo dokumentu uzturēšana;
3. ES Ministru padomes rakstiskās procedūras piemērošanas process;
4. Instrukcijas ES Padomes darba grupai izstrādes un saskaņošanas process;
5. COREPER instrukcijas izstrādes un saskaņošanas process;
6. EK sagatavoto dokumentu projektu apstrādes process (COM tabula);
7. Nacionālās pozīcijas izstrādes un saskaņošanas process.

Pilota ekspluatācijā iesaistītie lietotāji minēto biznesa procesu darbināšanai izmantos reālus datus. Pilota ekspluatācijas fāzē paredzētas tādas aktivitātes, kā atkļūdotās sistēmas pārbaude akscepptestēšanas vidē, ierobežoto slēgumu nodrošināšana, WebDav instalēšana un pārbaude, lietotāju reģistrēšana, datu aktualizācija, biznesa procesu darbināšana. Biznesa procesu izpildē tiek iesaistīti projekta Sadarbības partneru lietotāji. **Iesaistītie lietotāji sniegs savus komentārus un priekšlikumus par ESVIS darbību visas pilota ekspluatācijas laikā, nepieciešamības gadījumā tiks pieņemti lēmumi par veicamajiem uzlabojumiem ESVIS darbībā.**

Biznesa procesu darbināšanas uzsākšana notiks pakāpeniski, atbilstoši zemāk redzamajam kalendārajam plānam. Katra konkrēta procesa darbināšana tiek uzsākta ar iesaistīto lietotāju darba grupām, kur tiek izskaidrota konkrētā procesa darbināšanas kārtība. Biznesa procesi, kas netiks realizēti Prezidentūras laikā, tiks darbināti tikai tādā minimāli nepieciešamajā apjomā, kas nepieciešams ESVIS funkcionalitātes pārbaudei.

Sistēmas pilota ekspluatācijas indikatīvais kalendārais plāns:

|  |  |
| --- | --- |
| 1. Sistēmas pirmspilota sagatavošana (lietotāju reģistrēšana un citi augstāk uzskaitītie darbi) | 08.08.-20.08.2014. |
| 1. Ziņojuma (dienesta ziņojums) izstrādes un saskaņošanas procesa izpilde pilota ekspluatācijā (uzsākot tiek organizētas darba grupas) | 21.08.2014 |
| 1. Prezidentūras mandāta un tā pavadošo dokumentu uzturēšanas procesa izpilde pilota ekspluatācijā (uzsākot tiek organizētas darba grupas) | 21.08.2014 |
| 1. COREPER instrukcijas izstrādes un saskaņošanas process procesa izpilde pilota ekspluatācijā (uzsākot tiek organizētas darba grupas) | 28.08.2014 |
| 1. EK sagatavoto dokumentu projektu apstrādes procesa izpilde pilota ekspluatācijā (uzsākot tiek organizētas darba grupas) | 04.09.2014 |
| 1. Instrukcijas ES Padomes darba grupai izstrādes un saskaņošanas procesa izpilde pilota ekspluatācijā (uzsākot tiek organizētas darba grupas) | 11.09.2014 |
| 1. ES Ministru padomes rakstiskās procedūras piemērošanas procesa izpilde pilota ekspluatācijā (uzsākot tiek organizētas darba grupas) | 11.09.2014 |
| 1. Nacionālās pozīcijas izstrādes un saskaņošanas, procesa izpilde pilota ekspluatācijā (uzsākot tiek organizētas darba grupas) | 18.09.2014 |

1. **Vienotā datortīkla infrastruktūras ieviešana un akreditācija**

Ir noslēgti sadarbības līgumi ar Aizsardzības ministriju (iekļauj arī Nacionālo bruņoto spēku Apvienoto štābu), Ārlietu ministriju, Finanšu ministriju, Iekšlietu ministriju (iekļauj visu Iekšlietu resoru), Zemkopības ministriju, Valsts Kanceleju, Ekonomikas ministriju (Iekļauj Patērētāju tiesību aizsardzības centru un Konkurences padomi), Izglītības un zinātnes ministriju, Labklājības ministriju, Satiksmes ministriju, Tieslietu ministriju, Veselības ministriju, Informācijas tehnoloģiju drošības incidentu novēršanas institūciju CERT.lv, Militārās izlūkošanas un drošības dienestu, Latvijas investīciju un attīstības aģentūru, Valsts ieņēmumu dienestu, Lauku atbalsta dienestu, Korupcijas novēršanas un apkarošanas biroju, Neatliekamās medicīniskās palīdzības dienestu.,

Ir uzsākti un turpinās sagatavošanās darbi infrastruktūru akreditācijai iestādes, kuru infrastruktūras tiek akreditētas saskaņā ar Valsts informācijas sistēmas darbam ar Eiropas Savienības dokumentiem darbības koncepcijas 5.4. sadaļā aprakstīto akreditējamās infrastruktūras C variantu vai B variantu, kas netiks centralizēti ieviests, pārvaldīts un uzturēts. Finanšu ministrija un Zemkopības ministrija ir veikušas visus no Projekta finansējamos iepirkumus. Iepirkumu procedūras turpinās Ārlietu ministrijā, Iekšlietu ministrijā, Valsts kancelejā un Aizsardzības ministrijā.

Ir noslēgts līgums par šifrēšanas iekārtu un mobilo iekārtu piegādi, tiek veikta iekārtu pasūtīšana un piegāde. Ņemot vērā to, ka, atbilstoši 2012.gada 6. jūnija Ministru kabineta instrukcijai Nr.7  „Drošības prasības informācijas sistēmām, kurās apstrādā informāciju dienesta vajadzībām un kuras ir savienotas ar elektronisko sakaru tīklu”, ESVIS un Vienotā datortīkla darbība ir akreditējama Satversmes aizsardzības birojā, pastāv iespējamība, ka akreditācijas pārbaužu rezultātā būs nepieciešams veikt papildus aktivitātes. **Riskus var novērst ESVIS pilota ekspluatācijas laikā.**

1. **ESVIS integrācija ar DAUKS**

Vispārpieejamās un ierobežotas pieejamības dokumentu apmaiņai starp ESVIS un Valsts kancelejas pārziņā esošo Dokumentu aprites un uzdevumu kontroles sistēmu (turpmāk - DAUKS) tiek veidota ESVIS un DAUKS sasaiste, izmantojot VRAA pārziņā esošo Dokumentu integrācijas vidi (DIV). Projekta ietvaros ir izveidota ESVIS sasaiste ar DIV, savukārt VRAA īstenotā projekta „Publiskās pārvaldes dokumentu pārvaldības sistēmu integrācijas vides izveide” ietvaros tiek izveidota DAUKS saskarne ar DIV, lai nodrošinātu ziņojumu apmaiņu DAUKS un ESVIS starpā. Darbus plānots pabeigt 2014.gada septembrī, ir noslēgts attiecīgs līgums starp Valsts kanceleju, VRAA un izstrādātāju. **Šīs projekta aktivitātes tiks īstenotas vienlaikus ar ESVIS pilota ekspluatāciju.**

1. **Apstiprināt normatīvos aktus, kas regulē ESVIS darbību**

Ievērojot Valsts informācijas sistēmu likuma 5.panta pirmo daļu, Valsts informācijas sistēmas izveido saskaņā ar normatīvajiem aktiem, kuros norādīts attiecīgās valsts informācijas sistēmas pārzinis. Šobrīd šāda normatīvā akta nav, nav arī noteikts informācijas statuss un aprite sistēmā, līdz ar to ESVIS nav reģistrēta valsts informācijas sistēmu reģistrā.

Saskaņā ar Ministru kabineta 2012.gada 11.decembra sēdes protokollēmuma (prot. Nr.70 75.§) "Informatīvais ziņojums "Par darbības programmas "Infrastruktūra un pakalpojumi" papildinājuma 3.2.2.1.1.apakšaktivitātes "Informācijas sistēmu un elektronisko pakalpojumu attīstība" projekta "Valsts informācijas sistēmas darbam ar Eiropas Savienības dokumentiem izveidošana"" informācijas sistēmas darbības koncepcijas aprakstu" 4.punktā doto uzdevumu, VARAM sadarbībā ar Tieslietu ministriju un Ārlietu ministriju ir jāizstrādā un līdz 1.aprīlim bija (ar Ministru kabineta 2014.gada 1.aprīļa sēdes lēmumu (prot. Nr.19 25.§) izpildes termiņš tika pagarināts līdz 2014.gada 2.jūnijam) jāiesniedz Ministru kabinetā tiesību aktu projekti, kuri regulē ESVIS darbību, nosaka ESVIS pārzini, informācijas statusu un apriti ESVIS.

Ārlietu ministrija atbilstoši tai normatīvajos aktos deleģētajai kompetencei ir izstrādājusi tiesību aktu un tiesību aktu grozījumu projektus, kas noteiks ES lietu koordinācijas kārtību prezidentūras laikā un dos tiesisko pamatu ESVIS darbībai: grozījumi Ministru kabineta 2009.gada 7.aprīļa noteikumos Nr.300 "Ministru kabineta kārtības rullis", grozījumi Ministru kabineta 2009.gada 3.februāra noteikumos Nr.96 „Kārtība, kādā izstrādā, saskaņo, apstiprina un aktualizē Latvijas Republikas nacionālās pozīcijas Eiropas Savienības jautājumos”, grozījumi Ministru kabineta 2009.gada 15.jūlija noteikumos Nr.769 "Vecāko amatpersonu sanāksmes Eiropas Savienības jautājumos nolikums", kā arī grozījumi Ministru kabineta 2009.gada 3.februāra instrukcijā Nr.4 "Latvijas Republikas nacionālo pozīciju Eiropas Savienības jautājumos un ar tām saistīto instrukciju izstrādes un informācijas aprites kārtība" un Ministru kabineta instrukcijas projekts „Kārtība, kādā izstrādā, saskaņo un aktualizē mandātus, to pielikumus un informatīvās lapas”. 2014.gada 30.jūnijā Ārlietu ministrija precizētos piecus tiesību aktu projektus nosūtīja ministrijām atzinumu sniegšanai.

**Ja netiek īstenotas minētās darbības, it īpaši, ja ESVIS netiek lietota prezidentūras laikā, var iestāties Projekta īstenošanas risks un finanšu korekcijas risks.**

VARAM uzskata, ka jāuzsāk ESVIS sistēmas pilota ekspluatācija lietošanas un kā atbildīgā iestāde par 3.2.2.1.1.apakšaktivitātes „Informācijas sistēmu un elektronisko pakalpojumu attīstība” īstenošanu norāda uz Projekta īstenošanas riskiem. Ja netiek sasniegti ESVIS darbības koncepcijā un Projekta iesniegumā plānotie mērķi un rezultāti, Projekta uzraudzības iestāde Centrālā finanšu un līgumu aģentūra, izvērtējot Projekta progresa pārskatus, var konstatēt neatbilstības attiecībā uz Projekta izdevumiem un Projektam draud neattiecināmās izmaksas un sankcijas, var iestāties finanšu korekcijas risks 100% apmērā. Jāņem vērā, ka Projekta izmaksas ir 6 285 322,79 eiro.

Atbilstoši 2010.gada 10.augusta Ministru kabineta noteikumiem Nr.766 „Noteikumi par darbības programmas "Infrastruktūra un pakalpojumi" papildinājuma 3.2.2.1.1.apakšaktivitātes "Informācijas sistēmu un elektronisko pakalpojumu attīstība" projektu iesniegumu atlases otro, trešo, ceturto un piekto kārtu”, kā arī Vienošanās, kas ir noslēgta starp VRAA un Centrālo finanšu un līgumu aģentūru par Eiropas Reģionālās attīstības fonda līdzekļu piešķiršanu Projekta realizācijai, finansējuma saņēmējs (VRAA) Projekta laikā un piecus gadus pēc tam nedrīkst izdarīt būtiskas izmaiņas Projektā, tai skaitā, ir jānodrošina Projektā sasniegto rezultātu izmantošana saskaņā ar Projektā paredzēto mērķi.

Pievienotais Ministru kabineta sēdes protokollēmuma projekts paredz noteikt valsts pārvaldes iestādēm un institūcijām, kuras iesaistītas 3.2.2.1.1.apakšaktivitātes "Informācijas sistēmu un elektronisko pakalpojumu attīstība" projekta "Valsts informācijas sistēmas darbam ar Eiropas Savienības dokumentiem izveidošana" īstenošanā, **uzsākt ESVIS pilota ekspluatāciju,** lai savlaicīgi un veiksmīgi sagatavotos ESVIS lietošanai prezidentūras laikā.

Ministru prezidente L.Straujuma

Valsts kancelejas direktore E.Dreimane

Iesniedzējs:

vides aizsardzības un reģionālās attīstības ministrs R.Naudiņš

Vīza:

Vides aizsardzības un reģionālās attīstības

Ministrijas valsts sekretārs G.Puķītis

2014.08.07. 13:43

2003

A.Stirna, 66016542,

[aigars.stirna@varam.gov.lv](mailto:martins.klevers@sam.gov.lv)

Inese Gaile

66016546, [inese.gaile@varam.gov.lv](mailto:inese.gaile@varam.gov.lv)